Blåvand: To personer omkom i forbindelse med en voldsom brand i de tidlige timer tirsdag morgen i Blåvand. Det var en villa på Bytoften, der udbrændte, så det næsten kun er murene, der er tilbage.

Ifølge politiet er to personer omkommet i branden, og man formoder, at det er husets to beboere: En 61-årig mand og en 85-årig kvinde. Det vil dog først kunne siges med sikkerhed en af de nærmeste dage, oplyste politiet tirsdag eftermiddag. JydskeVestkysten erfarer fra stedet, at de pårørende er underrettet.

Branden blev tirsdag efterforsket som et mistænkeligt forhold, da årsagen til branden ikke er fastslået.

Politiet ville tirsdag ikke offentliggøre, om de omkomne er omkommet før branden, eller fordi det brændte.